Diari Oficial de la Generalitat Valenciana


Sumari del DOGV 3270, del 23-06-1998 (1998/5177)

ORDRE de 15 de juny de 1998, de la Conselleria d'Obres Públiques, Urbanisme i Transports, per la qual s'estableix el programa per a 1998 de compensacions econòmiques per a les línies regulars de dèbil trànsit de transport públic de viatgers per carretera que passen íntegrament per les àrees rurals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3270

Data del DOGV
:   23-06-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5177


Data del document
:   15-06-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE de 15 de juny de 1998, de la Conselleria d'Obres Públiques, Urbanisme i Transports, per la qual s'estableix el programa per a 1998 de compensacions econòmiques per a les línies regulars de dèbil trànsit de transport públic de viatgers per carretera que passen íntegrament per les àrees rurals de la Comunitat Valenciana. [1998/X5177]
  
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir, excepcionalment, un règim especial de compensació econòmica a les empreses prestatàries dels serveis de transport públic, en les quals concórreguen circumstàncies econòmiques o socials que originen la falta de rendibilitat.
  
En exercici d'aquesta facultat, la Conselleria d'Obres Públiques, Urbanisme i Transports va dictar l'Ordre de 19 de juliol de 1993 (DOGV de 2 d'agost de 1993), per la qual es regula la qualificació i el règim de les línies regulars de dèbil trànsit de transport públic de viatgers per carretera que passen íntegrament per les àrees rurals de la Comunitat Valenciana. Així mateix, per Ordre de 28 de març de 1994 (DOGV de 21 d'abril de 1994), es va establir el programa per a 1994 de compensacions econòmiques per a les línies regulars de dèbil trànsit.
  
Durant els exercicis de 1993, 1994, 1995, 1996 i 1997, s'ha desenvolupat el programa de compensacions econòmiques a les línies de dèbil trànsit, ja que mereixen d'aquesta qualificació, d'acord amb els estudis tècnics realitzats, les línies indicades en les resolucions de la Direcció General de Transports de 15 de setembre de 1997 (DOGV núm. 3.100, de 15 d'octubre de 1997).
  
L'aplicació del règim de compensacions econòmiques a les línies de dèbil trànsit ha permés millorar l'accessibilitat en el transport públic de les zones de la Comunitat Valenciana, on s'han desenvolupat i s'han satisfet plenament els objectius perseguits per l'administració, cosa que justifica la pròrroga del programa durant el present exercici.
  
Per això, d'acord amb el paràgraf segon de l'article quart de l'Ordre de 19 de juliol de 1993, amb disponibilitat pressupostària, i en ús de les atribucions que em confereix l'article 35. e) de la Llei de Govern Valencià,
  
ORDENE
  
Article 1
  
Es prorroga durant l'exercici de 1998 el programa de compensacions econòmiques a les línies o als trams de línies de dèbil trànsit, establit en l'Ordre de 19 de juliol de 1993, de la Conselleria d'Obres Públiques, Urbanisme i Transports.
  
L'import global de les ajudes incloses en l'indicat programa ascendeix a setanta milions de pessetes, que es finançaran a càrrec de la línia pressupostària 404, del programa 513.30 d'Ordenació i Coordinació del Transport Terrestre, i es podrà incrementar si els recursos que aporten unes altres administracions excedeixen dels previstos en el pressupost de la Generalitat.
  
Article 2
  
De conformitat amb l'article segon de l'Ordre de 19 de juliol de 1993, d'aquesta Conselleria, la qualificació de línies regulars de dèbil trànsit, es pot efectuar d'ofici o a instància de part.
  
Per a la qualificació a instància de part, els titulars de les respectives concessions podran presentar les sol·licituds en els corresponents registres generals de la Conselleria d'Obres Públiques, Urbanisme i Transports, situats a la seu central de l'avinguda de Blasco Ibáñez, núm. 50, de València, i als serveis territorials de Castelló i Alacant, situats, respectivament, a l'avinguda del Mar, núm. 16, i al c/ d'Itàlia, núm. 12, en el termini de quinze dies des de la publicació de la present ordre.
  
Hauran d'acompanyar les peticions amb la documentació acreditativa de la concurrència de les circumstàncies previstes en l'article primer de la citada Ordre de 19 de juliol de 1993. Així mateix, i d'acord amb l'Ordre de 30 de maig de 1996, la Conselleria d'Economia i Hisenda, juntament amb la petició, s'haurà de presentar:
  
- Còpia compulsada de l'últim rebut de l'Impost d'Activitats Econòmiques.
  
- Certificat expedit per l'Agència Tributària corresponent, acreditatiu d'estar al corrent de les obligacions tributàries estatals i autonòmiques.
  
- Certificat expedit per la Tresoreria de la Seguretat Social, acreditatiu d'estar al corrent en el pagament de les corresponent quotes.
  
Transcorreguts sis mesos des de la presentació de la sol·licitud, sense que haja recaigut resolució expressa, es podrà entendre que és desestimatòria de la petició formulada.
  
Així mateix, s'hauran d'acreditar els poders de representació compulsats de la persona que represente l'empresa interessada.
  
Article 3
  
Per al pagament de les ajudes objecte d'aquesta orde, els beneficiaris d'aquestes tindran l'obligació d'aportar, en el termini de 15 dies naturals des de la data de la notificació de la resolució definitiva el següent:
  
- Còpia compulsada del CIF de l'empresa o, si escau, el NIF.
  
- Dades de domiciliació bancària.
  
Així mateix, els beneficiaris de les ajudes tindran l'obligació de:
  
- Acreditar la realització de l'activitat que fonamenta a concessió de l'ajuda.
  
- Sotmetre's a qualsevol actuació de control financer que corresponga a la Intervenció General de la Generalitat Valenciana, en relació amb les ajudes i subvencions concedides.
  
- Comunicar a la Direcció General de Transports l'obtenció d'ajudes o subvencions per a la mateixa finalitat procedents de qualssevol administracions o d'entitats públiques.
  
Article 4
  
La justificació del compliment de la finalitat, per a la qual es va concedir l'ajuda econòmica, s'efectuarà de conformitat amb l'article 5 de l'Ordre de 19 de juliol de 1993, dins del mes següent a la finalització del semestre natural.
  
Article 5
  
El contingut d'aquesta ordre serà d'aplicació a aquells serveis inclosos en les concessions de titularitat estatal que passen íntegrament per la Comunitat Valenciana i complisquen el que s'ha establit en la present ordre.
  
Article 6
  
La Direcció General de Transports podrà comprovar, pel mitjans que considere més adequats, el compliment de les obligacions inherents a l'atorgament de les ajudes. L'incompliment d'aquestes donarà lloc a la revocació de les subvencions i a la devolució de les quanties atorgades, així com dels corresponents interessos de demora.
  
DISPOSICIÓ TRANSITÒRIA
  
Les ajudes previstes en aquesta ordre podran ser aplicables i tenir efecte per a serveis de transport realitzats en les línies qualificades a partir del dia 1 de gener de 1998.
  
DISPOSICIONS FINALS
  
Primera
  
Es faculta la Direcció General de Transports per al desenvolupament, la interpretació i l'aplicació d'aquesta ordre.
  
Segona
  
La present disposició entrarà en vigor l'endemà de la publicació en el Diari Oficial de la Generalitat Valenciana.
  
València, 15 de juny de 1998
  
El conseller d'Obres Públiques, Urbanisme i Transports,